मुझे लगा लेट उठने पर व्यंग कर रही है मुझ पर ।सासु माँ का साड़ी पहनने का तरीका बड़ा सलीकेदार था और मुझे साड़ी से चिढ़। पहनने में ही घण्टों लग जाते, फिर पहने-पहने काम करना, अजब हाल था मेरा। हर आधे पौन घण्टे में फिर से सब ठीक करना पड़ता, नहीं तो सासु माँ टोक देती कि तमीज नहीं है क्या, ठीक से पहनो। एक बार तो चिढ़ ही गई, बोली कि जब नहीं पहनना आता तो या तो सीख लो या जो आता है वो पहनो, कार्टून क्यों बन जाती हो। बहुत रोना आया था मुझे, एक तो इतनी मेहनत करो और ऊपर से सुनो भी। मैंने भी ठान लिया कि अब साड़ी जाए चूल्हे में।पति की भी बड़ी खराब आदत थी, घर आते ही पहले अपनी माँ के पास आकर बैठ जाते, और कभी कभी तो घण्टों बैठे रहते। किसे अच्छा लगेगा कि उसका पति उसके पास नहीं अपनी माँ के पास बैठ जाये । ना जाने क्या खुसुर फुसुर करते दोनों। कई बार जब बहाने से उनके सामने आ जाती तो ऐसा लगता जैसे बात बदल दी हो उन्होंने। एक बार ऐसे ही टोह लेने के लिए चाय बिस्कुट लेकर गई तो सासु माँ बोल पड़ी कि बेटा तू इतना क्यों परेशान होती है, कभी चाय कभी पानी, जा आराम कर, या यहीं बैठ जा। उस दिन तो मैं चली आई पर सोचा कि जब खुद ही कह रही हैं तो कल से साथ ही बैठूंगी।